proxectonos/corpus_dominio_legal_administrativo_tmp huggingface dataset:
RESOLUCIÓN do 5 de agosto de 2009, da Secretaría Xeral de Medios, pola que se ordena a publicación, no Diario Oficial de Galicia, do acordo do Consello da Xunta de Galicia, do 30 de xullo de 2009, en que se outorga adxudicación provisional do servizo de radiodifusión sonora en ondas métricas con modulación de frecuencia a favor do Concello de Narón (A Coruña).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/08/2009

Adoptado acordo polo Consello da Xunta de Galicia na súa sesión do día 30 de xullo de 2009, relativo á adxudicación provisional do servizo de radiodifusión en ondas métricas con modulación de frecuencia, de carácter municipal, resulta necesario darlle publicidade, unha vez cumpridos os requisitos que se determinan no Decreto 156/1989, do 27 de xullo, modificado parcialmente polo Decreto 35/1992, do 6 de febreiro, que regula o procedemento de concesións de emisoras de radiodifusión sonora en ondas métricas con modulación de frecuencia, e de acordo coa Orde do 25 de febreiro de 1992 (DOG nº 50, do 12 de marzo), que abre o prazo de presentación de solicitudes de emisoras de FM para a súa explotación polas corporacións locais. En consecuencia,
RESOLVO:
Facer público o acordo do Consello da Xunta de Galicia, adoptado na súa reunión do 30 de xullo de 2009, polo que se outorga a adxudicación provisional do servizo de radiodifusión sonora en ondas métricas con modulación de frecuencia, de carácter municipal, a favor do Concello de Narón (A Coruña) para esa mesma localidade, coas características técnicas que figuran no anexo a esta resolución.
Santiago de Compostela, 5 de agosto de 2009.
Alfonso Cabaleiro Durán
Secretarío xeral de Medios
ANEXO
O Consello da Xunta de Galicia, en reunión do día 30 de xullo de 2009 adoptou, entre outros, o seguinte acordo:
«Outorgar a adxudicación provisional do servizo de radiodifusión sonora en ondas métricas con modulación de frecuencia, de carácter municipal, a favor do Concello de Narón (A Coruña) para esa mesma localidade, coas seguintes carácterísticas técnicas:
-Frecuencia (MHz): 102.4.
-Localidade: Narón.
-Provincia: A Coruña.
-Coordenadas xeográficas (lonxitude/latitude): 8º1005W-43º3104N.
-Cota (m): 10.
-Potencia radiada aparente máxima: 37,5.
-HEFM: 150.
-P: M.
-D: N.
O outorgamento da concesión definitiva, que habilitará para a posta en funcionamento da citada emisora, estará supeditado á aprobación previa do proxecto técnico, á realización das obras de instalación correspondentes, así como á posterior inspección e autorización da posta en funcionamento, segundo o establecido no Real decreto 1273/1992, do 23 de outubro, polo que se regula o outorgamento de concesións e asignación de frecuencias para a explotación do servizo público de radiodifusión sonora en ondas métricas con modulación de frecuencias polas corporacións locais e no Decreto 156/1989, do 27 de xullo, polo que se regula o procedemento de concesión de emisoras de radiodifusión sonora en ondas métricas con modulación de frecuencia».
ORDE do 18 de agosto de 2009 pola que se dá publicidade ao esgotamento de crédito para subvencións en conxuntos históricos, para familias e institucións sen fin de lucro, establecida na Orde do 18 de febreiro de 2009 da Consellería de Vivenda e Solo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 27/08/2009

O Decreto 316/2009, do 4 de xuño, atribúe competencias e funcións en materia de vivenda á Consellería de Medio Ambiente, Territorio e Infraestruturas, creada polo Decreto 83/2009, do 29 de abril.
O Decreto 157/2006, do 7 de setembro, establece os requisitos, procedementos e incentivos para unha rehabilitación e renovación de calidade das vivendas e edificios, tanto no medio rural como nos conxuntos históricos de Galicia. No citado decreto establécese, ademais, que as subvencións recollidas nel se regularán por ordes anuais de convocatoria.
O 18 de febreiro de 2009, por orde da Consellería de Vivenda e Solo, convocáronse subvencións a fondo perdido para a rehabilitación e renovación de calidade de vivendas no medio rural e conxuntos históricos de Galicia para 2009.
No artigo 5º da dita orde estableceuse como data de remate do prazo de presentación de solicitudes o 1 de setembro de 2009.
No artigo 11º estableceuse que o importe máximo de subvencións en conxuntos históricos, para familias e institucións sen fin de lucro para 2009 será de 2.450.000 euros, na aplicación 17.02.451A 780.2, hoxe 17.90.451A 780.2, logo da reorganización administrativa establecida polo Decreto 83/2009, do 29 de abril, do orzamento de gastos para 2009.
Cinco meses despois de iniciado o prazo de presentación de solicitudes, constátase o esgotamento do orzamento autorizado para 2009 para atender as solicitudes de subvencións no ámbito de conxuntos históricos de Galicia, para familias e institucións sen fin de lucro.
Por todo o anterior, e en cumprimento do determinado no artigo 31.4º da Lei 9/2007, do 13 de xuño, de subvencións de Galicia,
DISPOÑO:
Artigo único.-Dáse a coñecer o esgotamento da partida orzamentaria 17.90.451A 780.2 para 2009 do importe máximo das subvencións en conxuntos históricos de Galicia, para familias e institucións sen fin de lucro, e a inadmisión de posteriores solicitudes destinadas a participar del.
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 18 de agosto de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas
RESOLUCIÓN do 9 de setembro de 2009 pola que se dá publicidade aos convenios de colaboración subscritos polo Instituto Galego de Estatística no segundo cuadrimestre de 2009.
INSTITUTO GALEGO DE ESTATÍSTICA — III. OUTRAS DISPOSICIÓNS — 01/10/2009

De acordo co previsto no artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño), onde se establece que os organismos autónomos dependentes da Comunidade Autónoma de Galicia deberán publicar cuadrimestralmente no Diario Oficial de Galicia unha relación dos convenios de colaboración asinados no cuadrimestre anterior e, en virtude das facultades que teño concedidas,
RESOLVO:
Único.-Facer pública a relación de convenios subscritos polo Instituto Galego de Estatística nos meses de maio, xuño, xullo e agosto de 2009, que se anexa a esta resolución.
Santiago de Compostela, 9 de setembro de 2009.
José A. Campo Andión
Director do Instituto Galego de Estatística
Ver referencia pdf "19300D008P036.PDF"
CORRECCIÓN de erros.-Resolución do 25 de setembro de 2009 pola que se fai público o contido do convenio de colaboración entre o Instituto Galego de Promoción Económica e as entidades financeiras adheridas, polo que se establece unha liña de avais do Instituto Galego de Promoción Económica para facilitar ás empresas galegas o acceso ao financiamento operativo adicional.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 01/10/2009

Advertido erro na devandita resolución publicada no Diario Oficial de Galicia nº 191, do martes 29 de setembro de 2009, cómpre facer a seguinte corrección:
-Na páxina 15.536, anexo III, na columna esquerda, debe engadirse: «Caja de Ahorros y Monte de Piedad de Madrid-Caja Madrid».
ORDE do 30 de xullo de 2009 pola que se resolve a convocatoria de axudas económicas dirixidas a asociacións e fundacións con fins pedagóxicos para a realización de actividades organizadas co alumnado e coas familias da Comunidade Autónoma de Galicia durante o ano 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/08/2009

Por Orde do 16 de marzo de 2009 (DOG do 31 de marzo), modificada pola Orde do 30 de abril de 2009 (DOG do 20 de maio), a Consellería de Educación e Ordenación Universitaria convocou axudas económicas dirixidas a asociacións e fundacións con fins pedagóxicos e sen ánimo de lucro, inscritas nos correspondentes rexistros, para a realización de actividades organizadas co alumnado e coas familias da Comunidade Autónoma de Galicia durante o ano 2009, e aprobou as súas bases reguladoras.
Vista a proposta formulada pola comisión de selección, e de conformidade coa base novena da convocatoria,
RESOLVO:
Primeiro.-Conceder, con cargo ao concepto orzamentario 2009.45.04.423A.481.2, as axudas que se relacionan no anexo I desta orde.
Segundo.-Denegar as axudas solicitadas, polos motivos que se especifican, ás asociacións que figuran no anexo II desta orde.
Terceiro.-O pagamento das axudas económicas farase unha vez realizada a debida xustificación. A xustificación farase de xeito individualizado, por actividade, segundo a cantidade asignada pola comisión de selección.
Cuarto.-O prazo de xustificación das actividades será o previsto no punto décimo das bases da convocatoria.
Quinto.-Contra esta resolución as persoas interesadas poderán interpoñer recurso potestativo de reposición, ante o conselleiro de Educación e Ordenación Universitaria, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, ante o Tribunal Superior de Xustiza de Galicia, de conformidade co artigo 46 da Lei 29 /1998, do 13 de xullo, reguladora da xurisdición contencioso-administrativa.
Santiago de Compostela, 30 de xullo de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "16300D001P006.PDF"
ANEXO I
Ver referencia pdf "16300D001P006.PDF"
ORDE do 6 de agosto de 2009 pola que se lle dá publicidade ao nomeamento de María Nava Castro Domínguez como presidenta da Xunta Arbitral de Consumo de Galicia.
CONSELLERÍA DE ECONOMÍA E INDUSTRIA — II. AUTORIDADES E PERSOAL — 21/08/2009

De conformidade co disposto no artigo 3.1º.p) do Decreto 192/2005, do 23 de xuño, polo que se establece a estrutura orgánica do Instituto Galego de Consumo correspóndelle presidir a Xunta Arbitral de Consumo de Galicia a quen exerza a Presidencia do Instituto Galego de Consumo.
Para dar cumprimento ao establecido no artigo 7.1º do Real decreto 231/2008, do 15 de febreiro, polo que se regula o Sistema Arbitral de Consumo, dáselle publicidade ao nomeamento de María Nava Castro Domínguez, nomeada presidenta do Instituto Galego de Consumo por Orde do 20 de maio de 2009, DOG nº 105, do 1 de xuño de 2009, como presidenta da Xunta Arbitral de Consumo de Galicia.
Santiago de Compostela, 6 de agosto de 2009.
Javier Guerra Fernández
Conselleiro de Economía e Industria
ORDE do 6 de agosto de 2009 pola que se lle dá publicidade ao nomeamento de José María Pita Ponte como secretario da Xunta Arbitral de Consumo de Galicia.
CONSELLERÍA DE ECONOMÍA E INDUSTRIA — II. AUTORIDADES E PERSOAL — 21/08/2009

De conformidade co disposto no artigo 6.h) do Decreto 192/2005, do 23 de xuño, polo que se establece a estrutura orgánica do Instituto Galego de Consumo correspóndenlle as actuacións correspondentes á Secretaría da Xunta Arbitral de Consumo de Galicia a quen exerza a xefatura do Servizo de Protección ao Consumidor.
Para dar cumprimento ao establecido no artigo 7.1º do Real decreto 231/2008, do 15 de febreiro, polo que se regula o Sistema Arbitral de Consumo, dáselle publicidade ao nomeamento de José María Pita Ponte, xefe do Servizo de Protección ao Consumidor como secretario da Xunta Arbitral de Consumo de Galicia.
Santiago de Compostela, 6 de agosto de 2009.
Javier Guerra Fernández
Conselleiro de Economía e Industria
RESOLUCIÓN do 22 de setembro de 2009 pola que se fai público o acordo do Parlamento de Galicia relativo á elección de dous membros do Consello de Contas de Galicia.
PARLAMENTO DE GALICIA — II. AUTORIDADES E PERSOAL — 02/10/2009

O Pleno do Parlamento de Galicia, na súa sesión do día 22 de setembro de 2009, acordou elixir, de conformidade co establecido no artigo 12.1º da Lei 6/1985, do 24 de xuño, membros do Consello de Contas de Galicia, por 60 votos a favor a:
Ramón José Núñez Gamallo.
José Antonio Orza Fernández.
O que se publica para xeral coñecemento e para os efectos establecidos nos artigos 65 e concordantes do Regulamento do Parlamento de Galicia.
Santiago de Compostela, 22 de setembro de 2009.
José Manuel Baltar Blanco
Presidente en funcións
RESOLUCIÓN do 18 de agosto de 2009 pola que se fai pública a segunda ampliación de créditos asignados ao Plan Remóvete para a substitución de vehículos en Galicia.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 21/08/2009

O Consello de Dirección do Igape na súa xuntanza do día 2 de xuño de 2009 acordou por unanimidade dos membros asistentes a aprobación das bases reguladoras das axudas do Igape ás Pemes, autónomos e particulares para a renovación de automóbiles con aferrallamento de automóbiles antigos (Plan Remóvete Galicia).
Mediante Resolución do 30 de xuño de 2009 procedeuse á publicación de ditas bases así como á publicación dos créditos asignados (DOG nº 130, do 6 de xullo).
Analizada a evolución de solicitudes de apoio recibidas, mediante Resolución do 29 de xullo (DOG nº 149, do 31 de xullo), publicouse unha primeira ampliación do crédito asignado. Esta ampliación foi acordada na xuntanza do Consello de Dirección do Igape con data 28 de xullo de 2009. En dita xuntanza tamén se acordou a posibilidade de proceder a novas ampliacións, se se considerase conveniente.
Posteriormente, o día 12 de agosto acadáronse solicitudes por valor do 80% do crédito total publicado, suxeitándose o 20% restante a un reparto de cotas en función das solicitudes autorizadas ata dita data a cada entidade colaboradora.
Visto o exposto anteriormente e de conformidade coas facultades que teño conferidas,
RESOLVO
Primeiro.-Ampliar o crédito dispoñible en 2.000.000  adicionais, con cargo á partida orzamentaria 02.02 E4/10/04-656 do ano 2009.
Segundo.-Dado que o día 12 de agosto entraron en vigor as restricións por cotas, serán subvencionables mediante esta ampliación de crédito, as operacións realizadas entre o día 13 de agosto de 2009 e a data de publicación desta resolución de ampliación de crédito, así como todas aquelas que, unha vez publicada a presente resolución, sexan realizadas despois da solicitude de axuda, de acordo coas bases reguladoras, e ata o esgotamento do crédito.
Terceiro.-Esta resolución entrará en vigor ao día seguinte da publicación no Diario Oficial de Galicia.
Santiago de Compostela, 18 de agosto de 2009.
Joaquín Varela de Limia de Cominges
Director xeral do Instituto Galego de Promoción Económica
RESOLUCIÓN do 21 de setembro de 2009 sobre delegación de sinatura de determinados actos administrativos da súa competencia.
INSTITUTO GALEGO DE SEGURIDADE E SAÚDE LABORAL — III. OUTRAS DISPOSICIÓNS — 02/10/2009

O artigo 16 da Lei 30/1992, do 26 de novembro, de réxime xurídico das administracións públicas e do procedemento administrativo común establece que os titulares dos órganos administrativos poderán, en materia da súa propia competencia, delegar a sinatura das súas resolucións e actos administrativos aos titulares dos órganos ou unidades administrativas que deles dependan, dentro dos límites sinalados no artigo 13 da dita lei.
Unha vez publicado o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia e o Decreto 335/2009, do 11 de xuño, polo que se establece a estrutura orgánica da Consellería de Traballo e Benestar; de acordo co artigo 4º do Decreto 144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia, convén por motivos de axilidade administrativa e de organización do traballo, facer uso da facultade conferida polo artigo 16 da Lei 30/1992.
En consecuencia, no uso das facultades que me confire a Lei 14/2007, do 30 de outubro, pola que se crea e regula o Instituto Galego de Seguridade e Saúde Laboral,
DISPOÑO:
Delegar, nas persoas que ocupan os postos de xefe/a dos centros provinciais do Instituto Galego de Seguridade e Saúde Laboral, a sinatura para autorizar as comisións de servizo con dereito a indemnización que afecten ao persoal do centro respectivo, dentro dos límites sinalados no artigo 13 da Lei 30/1992, do 26 de novembro, modificada pola Lei 4/1999, do 13 de xaneiro, e demais disposicións de xeral aplicación.
Santiago de Compostela, 21 de setembro de 2009.
Adela Quinzá-Torroja García
Directora do Instituto Galego de Seguridade
e Saúde Laboral
RESOLUCIÓN do 28 de xullo de 2009 pola que se procede á publicación das axudas concedidas en virtude da Orde do 4 de febreiro de 2008, da Vicepresidencia da Igualdade e do Benestar, pola que se regulan as axudas para o mantemento das escolas infantís 0-3 dependentes de entidades privadas de iniciativa social, modificada pola Orde do 17 de novembro de 2008.
CONSELLERÍA DE TRABALLO E BENESTAR — III. OUTRAS DISPOSICIÓNS — 21/08/2009

De conformidade co disposto no artigo 18.1º da Lei 38/2003, do 17 de novembro, xeral de subvencións; no artigo 15.1º da Lei 9/2007, do 13 de xuño, de subvencións de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, procédese á publicación das axudas concedidas en virtude da Orde do 4 de febreiro de 2008 pola que se regulan as axudas para o mantemento das escolas infantís 0-3 dependentes de entidades privadas de iniciativa social, modificada pola Orde do 17 de novembro de 2008.
Finalidade da axuda: as axudas teñen por obxecto o mantemento das escolas infantís 0-3 dependentes de entidades privadas de iniciativa social que cumpran os requisitos establecidos no Decreto 143/2007, do 12 de xullo, polo que se regula o réxime de autorización e acreditación dos programas e dos centros de servizos sociais (DOG do 31 de xullo) e no Decreto 329/2005, do 28 de xullo, polo que se regulan os centros de menores e dos centros de atención á infancia (DOG do 16 de agosto), así como a normativa de desenvolvemento, se for o caso.
Norma reguladora: Orde do 4 de febreiro de 2008 pola que se regulan as axudas para o mantemento das escolas infantís 0-3 dependentes de entidades privadas de iniciativa social (Diario Oficial de Galicia nº 38, do 22 de febreiro), modificada pola Orde do 17 de novembro de 2008 (Diario Oficial de Galicia nº 232, do 28 de novembro).
Crédito orzamentario: 3.409.754,53 euros con cargo á aplicación orzamentaria 05.30.312B.481.0.
Estas actuacións están cofinanciadas polo Ministerio de Educación, Política Social e Deporte.
As entidades beneficiarias e o importe das axudas concedidas a cada unha delas expresado en euros recóllense no anexo a esta resolución.
Santiago de Compostela, 28 de xullo de 2009.
Beatriz Mato Otero
Conselleira de Traballo e Benestar
Ver referencia pdf "16400D004P006.PDF"
ORDE do 22 de setembro de 2009, de modificación do artigo 16 do anexo I da orde da Consellería de Innovación e Industria, do 31 de decembro de 2008 (Diario Oficial de Galicia do 16 de febreiro de 2009), pola que se establecen as bases reguladoras para a concesión, en réxime de concorrencia competitiva, das subvencións ás corporacións locais para a adecuación e modernización de equipamentos comerciais (liña Merca) e vertebración do comercio urbano (liña Urbancomer) en desenvolvemento do Plan de renovación e mellora do comercio galego, e se procede á súa convocatoria para o ano 2009 (código de procedemento IN223A).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 02/10/2009

Pola Orde do 31 de decembro de 2008 aprobáronse as bases reguladoras para a concesión de subvencións ás corporacións locais para a adecuación e modernización de equipamentos comerciais (liña Merca) e vertebración do comercio urbano (liña Urbancomer) en desenvolvemento do Plan de renovación e mellora do comercio galego, en réxime de concorrencia competitiva, e procedeuse á súa convocatoria para o ano 2009.
No artigo 16.1º da devandita orde establécese que as subvencións concedidas se farán efectivas unha vez que o beneficiario presente a documentación acreditativa do investimento obxecto da subvención, tendo de prazo para presentala ata o 31 de outubro de 2009.
Tendo en conta o atraso producido na resolución da devandita axuda, motivado polo volume de solicitudes presentadas e polo longo proceso de avaliación, e co fin de viabilizar os procesos de xestión e dado que non se causa prexuízo a terceiros, procede modificar o devandito precepto.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa Presidencia, e demais disposicións de xeral aplicación,
DISPOÑO:
Artigo único.-Modificación do artigo 16 do anexo I da orde da Consellería de Innovación e Industria, do 31 de decembro de 2008, pola que se establecen as bases reguladoras para a concesión, en réxime de concorrencia competitiva, das subvencións ás corporacións locais para a adecuación e modernización de equipamentos comerciais (liña Merca) e vertebración do comercio urbano (liña Urbancomer), en desenvolvemento do Plan de renovación e mellora do comercio galego, e se procede á súa convocatoria para o ano 2009 (código de procedemento IN223A).
O primeiro parágrafo do número 1 do artigo 16 do anexo I da referida orde queda redactado nos seguintes termos:
«1. Para cobrar a subvención concedida, o beneficiario deberá presentar a seguinte documentación, por duplicado, nos lugares sinalados no artigo 3 da convocatoria, tendo de prazo para presentala ata o 5 de decembro de 2009...».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de setembro de 2009.
Javier Guerra Fernández
Conselleiro de Economía e Industria
ORDE do 30 de setembro de 2009 pola que se fai pública a ampliación do importe existente para a concesión de subvencións para a posta en práctica en Galicia durante os anos 2009 e 2010 de programas integrados para o emprego.
CONSELLERÍA DE TRABALLO E BENESTAR — III. OUTRAS DISPOSICIÓNS — 02/10/2009

A Orde do 30 de decembro de 2008 (DOG número 12, do 19 de xaneiro) establece na súa disposición adicional primeira que as accións incluídas nesta orde se financiarán con cargo ás consignacións orzamentarias que figuran no proxecto de orzamentos xerais da Comunidade Autónoma de Galicia para o ano 2009 e que as ditas consignacións estarán supeditadas ás modificacións orzamentarias que se poidan realizar como consecuencia de incrementos das cantidades asignadas á comunidade autónoma pola Administración do Estado.
A situación económica actual require do deseño e desenvolvemento de accións urxentes e excepcionais que sexan capaces de mitigar as dificultades que están a pasar os galegos e galegas como consecuencia directa dos efectos da actual crise.
Neste contexto, a Xunta de Galicia puxo en marcha un ambicioso plan de choque contra a crise. Neste plan, a Consellería de Traballo e Benestar comprométese a desenvolver as medidas necesarias para facer fronte á actual situación económica reactivando o mercado laboral de Galicia.
En desenvolvemento do dito plan, a Consellería de Traballo e Benestar aposta, entre outras políticas activas, por proporcionarlles aos traballadores e traballadoras programas combinados de información, orientación, formación e inserción laboral.
En consecuencia, como existen outras dotacións que poden ser utilizadas para os mesmos fins, procedentes de remanentes doutras convocatorias, incorporacións e ampliacións de créditos, cómpre realizar unha segunda ampliación do importe dos créditos destinados ás axudas que poderán ser concedidas ao abeiro da referida Orde do 30 de decembro de 2008, coa finalidade de facelas chegar ao maior número de beneficiarios posibles.
Por todo o exposto e no uso das facultades que me foron conferidas,
DISPOÑO:
Artigo único.
Primeiro.-Amplíase o importe total das axudas que se van conceder ao abeiro da Orde do 30 de decembro de 2008, nas seguintes contías e aplicacións orzamentarias, que figuran dotadas nos orzamentos xerais da Comunidade Autónoma de Galicia para o ano 2009:
48.05.322B.481.0 polo importe 1.600.000 euros, código proxecto 2009 01289.
48.05.322B.460.0 polo importe 800.000 euros, código proxecto 2009 01289.
Segundo.-Esta modificación non afecta o prazo establecido na referida orde para a presentación de solicitudes.
Santiago de Compostela, 30 de setembro de 2009.
Beatriz Mato Otero
Conselleira de Traballo e Benestar
ORDE do 7 de setembro de 2009 pola que se dispón o cumprimento da sentenza 724/2007, do 11 de xullo, da Sala do Contencioso-Administrativo do Tribunal Superior de Xustiza de Galicia, que anula o Decreto 262/2004, do 4 de novembro, polo que se resolve o expediente de deslinde entre os termos municipais dos concellos de Neda e San Sadurniño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/10/2009

A Sala do Contencioso-Administrativo do Tribunal Superior de Xustiza de Galicia ditou a sentenza 724/2007, con data do 11 de xullo de 2007, no recurso contencioso-administrativo número 24/2005, interposto polo Concello de Neda contra o Decreto 262/2004, do 4 de novembro, polo que se resolve o expediente de deslinde entre os termos municipais dos concellos de Neda e San Sadurniño.
A parte dispositiva da devandita sentenza do 11 de xullo de 2007 contén o seguinte pronunciamento:
«Debemos estimar e estimamos o recurso contencioso-administrativo interposto polo Concello de Neda contra o Decreto 262/2004, do 4 de novembro, polo que o Consello da Xunta de Galicia aproba o deslinde entre os termos municipais de Neda e San Sadurniño e, en consecuencia, anulamos o devandito decreto e declaramos válida e vixente como liña límite entre os termos municipais de Neda e San Sadurniño a liña divisoria que figura na acta do 11 de abril de 1915, coa aprobación dos dous citados concellos limítrofes e con base na cartografía 1:5000 da Dirección Xeral de Urbanismo que consta no folio 23 do expediente, sen facer imposición das custas».
De conformidade co establecido nos artigos 118 da Constitución española, 17 da Lei orgánica 6/1985, do 1 de xullo, do poder xudicial, e 103 e seguintes da Lei 29/1998, do 13 de xullo, reguladora da xurisdición contencioso-administrativa, ao ser a devandita sentenza firme, esta consellería dispón a publicación da decisión no Diario Oficial de Galicia, para xeral coñecemento e cumprimento nos seus propios termos.
Santiago de Compostela, 7 de setembro de 2009.
Alfonso Rueda Valenzuela
Conselleiro de Presidencia, Administracións Públicas e Xustiza
RESOLUCIÓN do 16 de setembro de 2009, do tribunal designado para cualificar as probas para a obtención e renovación do certificado CE de conselleiros de seguridade para o transporte de mercadorías perigosas por estrada e por ferrocarril, convocadas por Resolución do 16 de febreiro de 2009, da Dirección Xeral de Mobilidade (Diario Oficial de Galicia número 46, do 6 de marzo), pola que se anuncia a exposición pública da relación definitiva de admitidos e excluídos e se determinan os horarios de realización dos correspondentes exercicios.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 02/10/2009

En sesión do tribunal designado para avaliar as probas para a obtención e renovación do certificado CE de conselleiros de seguridade para o transporte de mercadorías perigosas por estrada e por ferrocarril, convocadas por Resolución do 16 de febreiro de 2009, da Dirección Xeral de Mobilidade (DOG número 46, do 6 de marzo), acordouse, de conformidade co disposto nas bases quinta punto 5, sexta punto 2 da mencionada resolución:
Primeiro.-Facer pública a relación definitiva de admitidos e excluídos para a realización das probas dirixidas á obtención e renovación do certificado CE de conselleiros de seguridade para o transporte de mercadorías perigosas por estrada e por ferrocarril procedéndose á exposición pública da referida lista definitiva na páxina web da citada consellería.
Segundo.-As correspondentes probas terán lugar o día 31 de outubro de 2009 no Pazo de Congresos; avenida San Lázaro, s/n, de Santiago de Compostela e realizaranse nos horarios que a seguir se indican:
-Modalidade por estrada:
Obtención	 Renovación
certificado certificado
Todas as clases 		 8.00 h 	 	 9.00 h
Clase 1 			19.00 h 	 20.00 h
Clase 2 			10.30 h		 11.30 h
Clase 3 e máis 		13.00 h 	 14.00 h
Clase 7 			 8.00 h 		 9.00 h
Materias líquidas	16.30 h		 17.30 h
-Modalidade por ferrocarril:
Obtención	 Renovación
certificado certificado
Todas as clases 		10.30 h 	 11.30 h
Terceiro.-Os aspirantes deberán presentarse 30 minutos antes do comezo de cada exercicio, para os efectos de facer a súa entrada no recinto no que se realizarán as probas, procedéndose ao peche das portas e ao comezo dos exercicios nos horarios establecidos.
Cuarto.-Os aspirantes terán que presentarse provistos do orixinal do seu documento nacional de identidade, e o domicilio que figure neste deberá estar incluído no ámbito territorial a que se estenda a actuación deste tribunal. Non se permitirá o acceso ao recinto onde se realicen os exercicios a aqueles candidatos que se presenten carecendo da documentación que se acaba de indicar.
Así mesmo, os aspirantes deberán ir provistos de lapis do número 2 e goma de borrar.
Santiago de Compostela, 16 de setembro de 2009.
Xosé Lluis Fernández Suárez
Presidente do tribunal
ORDE do 30 de xullo de 2009 pola que se fixa o prezo de venda ao público da publicación Clima organizacional e asistencia ao drogodependente no Plan de Galicia sobre drogas.
CONSELLERÍA DE SANIDADE — III. OUTRAS DISPOSICIÓNS — 19/08/2009

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51 sinala a obriga de que os prezos privados sexan fixados polas consellerías correspondentes, logo de informe favorable da Consellería de Facenda, e publicados no Diario Oficial de Galicia.
Para cumprir este mandato, e despois de emitido o perceptivo informe favorable da Consellería de Facenda, esta consellería
DISPÓN:
Artigo único.
1. Queda aprobado o prezo de venda ao público da publicación editada polo Servizo Galego de Saúde que se relaciona no anexo.
2. Este prezo entenderase, de ser o caso, co IVE incluído.
Santiago de Compostela, 30 de xullo de 2009.
María del Pilar Farjas Abadía
Conselleira de Sanidade
ANEXO
Clima organizacional e asistencia ao drogodependente no Plan de Galicia sobre drogas: 19 euros.
DECRETO 373/2009, do 6 de agosto, polo que se dispón a substitución dun membro do Consello Escolar de Galicia.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 13/08/2009

De conformidade co disposto nos artigos 4, 5 e 6 da Lei 3/1986, do 18 de decembro, de consellos escolares de Galicia, no artigo 10 do Decreto 44/1988, do 11 de febreiro, polo que se desenvolve a dita lei, no artigo 16.1º alínea d) do Decreto 87/1992, do 26 de marzo, polo que se aproba o regulamento de réxime interno do Consello Escolar de Galicia, e atendendo á renuncia dunha representante de personalidades de recoñecido prestixio no campo da educación, por proposta do conselleiro de Educación e Ordenación Universitaria, e logo de deliberación do Consello da Xunta de Galicia na súa reunión do día seis de agosto de dous mil nove,
DISPOÑO:
Artigo 1º
Que cese María Lourdes Montero Mesa como membro do Consello Escolar de Galicia, en representación de personalidades de recoñecido prestixio no campo da educación.
Artigo 2º
Nomear membro do Consello Escolar de Galicia, nas condicións determinadas na Lei 3/1986, do 18 de decembro, de consellos escolares de Galicia, en representación de personalidades de recoñecido prestixio no campo da educación, a Daniel Barata Quintás.
Artigo 3º
O mandato do novo membro será ata que se proceda á legal renovación por metades que establece o artigo 6 da Lei 3/1986, do 18 de decembro, de consellos escolares de Galicia.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, seis de agosto de dous mil nove.
Alberto Núñez Feijóo
Presidente
Jesús Vázquez Abad
Conselleiro de Educación e Ordenación Universitaria
RESOLUCIÓN do 20 de xullo de 2009, da Secretaría Xeral da Igualdade, pola que se fai pública a concesión dunha bolsa de formación en planificación e prospectiva en materia de igualdade de oportunidades no ámbito da ciencia, convocada pola Orde do 27 de febreiro de 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/08/2009

A orde da Vicepresidencia da Igualdade e do Benestar do 27 de febreiro de 2009 (DOG do 18 de marzo) aproba as bases reguladoras e procede á convocatoria pública para a concesión dunha bolsa de formación en planificación e prospectiva en materia de igualdade de oportunidades no ámbito da ciencia.
Na súa virtude, e tendo en conta a proposta da comisión de valoración prevista no artigo 9 das bases da convocatoria, esta secretaría xeral
RESOLVE:
Primeiro.-Ordenar a publicación no Diario Oficial de Galicia dos datos da persoa beneficiaria da bolsa, os cales se achegan en anexo.
Segundo.-No caso de producirse a renuncia da persoa beneficiaria, de acordo co establecido no artigo 10 da orde de convocatoria, adxudicarase a bolsa á/ao candidata/o que corresponda, segundo a orde de puntuación, das/dos que figuran na listaxe de reserva incluída no anexo.
Santiago de Compostela, 20 de xullo de 2009.
Marta González Vázquez
Secretaria xeral da Igualdade
Ver referencia pdf "15600D001P006.PDF"
ORDE do 28 de xullo de 2009 pola que se establecen medidas para facer efectiva a aplicación da sentenza do 2 de febreiro de 2009 da Sala Terceira do Tribunal Supremo sobre a avaliación e promoción en primeiro de bacharelato.
CONSELLERÍA DE EDUCACIÓN E ORDENACIÓN UNIVERSITARIA — I. DISPOSICIÓNS XERAIS — 03/08/2009

A Lei orgánica 2/2006, do 3 de maio, de educación, no seu artigo 36.2º establece que os alumnos promocionarán de 1º a 2º curso do bacharelato cando superen as materias cursadas ou teñan avaliación negativa en dúas materias como máximo. Neste caso, deberanse matricular en 2º curso das materias pendentes de 1º.
O Real decreto 1467/2007, do 2 de novembro, que establece a estrutura do bacharelato e fixa as súas ensinanzas mínimas, no artigo 14.2º, determina que o alumnado que teña avaliación negativa en tres ou catro materias poderá optar por repetir o curso na súa totalidade ou por matricularse das materias de primeiro con avaliación negativa e ampliar a matrícula con dúas ou tres materias de segundo, precepto que foi declarado nulo e sen efecto por sentenza da Sala Terceira do Contencioso-Administrativo do Tribunal Supremo do 2 de febreiro de 2009.
O Decreto 126/2008, do 19 de xuño, establece a ordenación e o currículo do bacharelato na Comunidade Autónoma de Galicia, no seu artigo 15 recolle o establecido no real decreto no referente á promoción de 1º e 2º curso do bacharelato.
A Orde do 24 de xuño de 2008 pola que se desenvolve a organización e o currículo das ensinanzas de bacharelato na Comunidade Autónoma de Galicia, no artigo 10 precisa o recollido no artigo 15 do Decreto 126/2008.
Tendo en conta o anterior, a Consellería de Educación e Ordenación Universitaria para facer efectiva a citada sentenza do Tribunal Supremo
DISPÓN:
Artigo 1º
O alumnado que suspenda en 1º de bacharelato máis de dúas materias, cursará de novo o curso completo e será cualificado en todas as materias.
Artigo 2º
2.1. Sen prexuízo do anterior o equipo docente, atendendo ás circunstancias persoais e académicas do alumno ou alumna, poderá decidir que o alumnado con tres ou catro materias con avaliación negativa no primeiro curso de bacharelato manteña a cualificación obtida naquelas materias que xa foron cursadas e superadas.
2.2. O previsto neste artigo non resultará de aplicación cando a nova cualificación obtida na materia cursada sexa superior á outorgada no curso académico anterior.
Disposición derrogatoria
Quedan derrogados os puntos 2º, 3º, 4º e 5º do artigo 10 da Orde do 24 de xuño de 2008 pola que se desenvolve a organización e o currículo das ensinanzas de bacharelato na Comunidade Autónoma de Galicia.
Disposicións derradeiras
Primeira.-Autorízase á Dirección Xeral de Educación, Formación Profesional e Innovación Educativa para tomar as medidas precisas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de xullo de 2009.
Jesús Vázquez Abad
Conselleiro de Educación e Ordenación Universitaria
RESOLUCIÓN do 21 de decembro de 2009 pola que se procede á publicación das subvencións concedidas en virtude da Orde do 2 de setembro de 2009 pola que se establecen as bases reguladoras e se convocan axudas en réxime de concorrencia competitiva ás entidades privadas sen ánimo de lucro para a realización de programas de prevención do alcoholismo.
CONSELLERÍA DE SANIDADE — III. OUTRAS DISPOSICIÓNS — 31/12/2009

En cumprimento do disposto no artigo 15.1º da Lei 9/2007, do 13 de xuño, de subvencións de Galicia, e do artigo 8.4º da Orde do 2 de setembro de 2009 (DOG nº 183, do 17 de setembro), pola que se establecen as bases reguladoras e se convocan axudas en réxime de concorrencia competitiva ás entidades privadas sen ánimo de lucro para a realización de programas de prevención do alcoholismo, procédese á publicación das subvencións concedidas en virtude da dita orde.
Crédito orzamentario inicial: 199.950  con cargo á aplicación 4601.413A.481.07, co código de proxecto 200900846, dos orzamentos xerais da Comunidade Autónoma de Galicia para o ano 2009.
No que se refire aos beneficiarios, importe e finalidade da subvención: véxase anexo.
Santiago de Compostela, 21 de decembro de 2009.
Mª del Pilar Farjas Abadía
Conselleira de Sanidade
Ver referencia pdf "25400D008P012.PDF"
RESOLUCIÓN do 4 de decembro de 2009, da Dirección Xeral de Promoción e Difusión da Cultura, pola que se fan públicos os códigos de identificación do censo de asociacións e entidades culturais de Galicia, correspondentes ao terceiro trimestre do ano 2009.
CONSELLERÍA DE CULTURA E TURISMO — III. OUTRAS DISPOSICIÓNS — 31/12/2009

Para dar cumprimento ao estipulado no artigo 5 do Decreto 44/2001, do 1 de febreiro, polo que se establece a refundición da normativa en materia do censo de asociacións e entidades culturais, a Dirección Xeral de Promoción e Difusión da Cultura, unha vez aplicadas as claves de clasificación correspondentes, segundo dispón o artigo 4 do devandito decreto, e unha vez finalizado o proceso de clasificación
RESOLVE:
Asignar con carácter provisional o código de identificación do censo (CIC), asignado ás asociacións e entidades culturais que se relacionan no anexo da presente resolución.
Santiago de Compostela, 4 de decembro de 2009.
Francisco López Rodríguez
Director xeral de Promoción e Difusión da Cultura
Ver referencia pdf "25400D008P012.PDF"
Ver referencia pdf "25400D009P014.PDF"
RESOLUCIÓN do 22 de decembro de 2009, da Dirección Xeral de Centros e Recursos Humanos, pola que se anuncia a data do sorteo para determinar a composición das comisións que deberán valorar os méritos presentados polos participantes nos concursos xerais de traslados.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 31/12/2009

A base décimo sétima da Orde do 6 de novembro de 2009 pola que se convoca concurso de traslados entre persoal funcionario docente do corpo de catedráticos de ensino secundario, catedráticos de escolas oficiais de idiomas, catedráticos de artes plásticas e deseño, profesores de ensino secundario, profesores técnicos de formación profesional, profesores de escolas oficiais de idiomas, catedráticos de música e artes escénicas, profesores de música e artes escénicas, profesores e mestres de taller de artes plásticas e deseño e de inspectores de educación do departamento de orientación, e a base oitava da Orde do 6 de novembro de 2009 pola que se convoca concurso de traslados de ámbito autonómico entre persoal funcionario docente do corpo de mestres, establecen que para a avaliación dos méritos alegados polos concursantes, no que se refire ás publicacións, constituirase unha ou máis comisións, constituídas por unha presidencia designada directamente pola Dirección Xeral de Centros e
Recursos Humanos da Consellería de Educación e Ordenación Universitaria e catro vogais designados por sorteo público entre o persoal funcionario de carreira do corpo correspondente.
Ao resultar necesario facer pública a data e a hora en que terá lugar o sorteo público, de acordo co preceptuado nas referidas ordes, esta Dirección Xeral de Centros e Recursos Humanos.
RESOLVE:
Primeiro.-No corpo de mestres constituirase unha única comisión, que avaliará todas as especialidades.
Segundo.-Nos restantes corpos constituiranse as seguintes comisións:
-2 comisións das especialidades de letras.
-1 comisión das especialidades de ciencias.
-1 comisión de tecnoloxía.
-1 comisión de prácticas de FP.
-1 comisión de conservatorios de música e artes escénicas.
-1 comisión de escolas oficiais de idiomas.
-1 comisión de escolas de artes plásticas e deseño.
-1 comisión de inspección educativa.
Terceiro.-O sorteo terá lugar na sala de xuntas da Consellería de Educación e Ordenación Universitaria, San Caetano, s/n, Santiago de Compostela, o día 18 de xaneiro de 2010, ás 10.00 horas.
Santiago de Compostela, 22 de decembro de 2009.
José Manuel Pinal Rodríguez
Dirección xeral de Centros e Recursos Humanos
ORDE do 9 de decembro de 2009 pola que se declara de interese galego a Fundación Vigo Convention Bureau e se ordena a súa inscrición no Rexistro de Fundacións, sección da Consellería de Economía e Industria.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 31/12/2009

Con data do 12 de novembro de 2009, publicouse no Diario Oficial de Galicia número 222 a orde de Consellería de Presidencia, Administracións Públicas e Xustiza do 29 de outubro de 2009, pola que se clasifica como de interese para o fomento da economía de Galicia a Fundación Vigo Convention Bureau, e se adscribe á Consellería de Economía Industria, que terá que exercer o protectorado plenamente sobre ela.
Esta fundación, de acordo co establecido no artigo 4 dos seus estatutos, ten por obxecto o desenvolvemento da economía produtiva e o fomento da economía social de Galicia, mediante a potenciación e o desenvolvemento das infraestruturas turísticas e servizos específicos no campo do subsector do turismo de reunións, e a captación de congresos, convencións e viaxes de incentivo para a cidade de Vigo.
Por todo isto, e en virtude das competencias que me confire o artigo 34.12º da Lei 1/1983, do 22 de febreiro (modificada pola Lei 11/1988, do 20 de outubro), reguladora da Xunta e da súa presidencia, e segundo o establecido nos artigos 47 da Lei 12/2006, do 1 de decembro, de fundacións de interese galego, e 7.2º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego,
DISPOÑO:
Artigo 1º
Declarar de interese galego a Fundación Vigo Convention Bureau ao cumprir os seus estatutos as prescricións que, para tal efecto, sinala a vixente lexislación en materia de fundacións de interese galego.
Artigo 2º
Ordenar a inscrición da Fundación Vigo Convention Bureau no Rexistro de Fundacións de Interese Galego, sección da Consellería de Economía e Industria, para os efectos constitutivos que sinala a Lei 12/2006, do 1 de decembro, de fundacións de interese galego.
Artigo 3º
Esta fundación queda sometida ao disposto na normativa de xeral aplicación, en especial á obriga de darlles publicidade suficiente ás súas actividades e á ausencia de ánimo de lucro na prestación dos servizos. Tamén queda obrigada a renderlle contas anualmente ao protectorado e a xustificar, a través da memoria anual, o cumprimento da finalidade fundacional, así como a presentar o plan de actuación con anterioridade ao inicio do exercicio económico correspondente.
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de decembro de 2009.
Javier Guerra Fernández
Conselleiro de Economía e Industria
RESOLUCIÓN do 28 de decembro de 2009, da Dirección Xeral da Función Pública, pola que se dá publicidade á exposición das declaracións de actividades dos altos cargos desta Administración nomeados por decreto.
CONSELLERÍA DE FACENDA — III. OUTRAS DISPOSICIÓNS — 31/12/2009

A Lei 4/2006, do 30 de xuño, de transparencia e boas prácticas na Administración pública galega, modificou o artigo 10 da Lei 9/1996, do 18 de outubro, de incompatibilidades dos membros da Xunta de Galicia e altos cargos da Administración autonómica, garantindo a máxima transparencia, publicidade e difusión pública, ao dispoñer que o contido das declaracións inscritas no Rexistro de Actividades de Altos Cargos pertencentes aos titulares daqueles postos cuxo nomeamento foi efectuado por decisión do Consello da Xunta, estará dispoñible na internet.
En cumprimento desta previsión, o artigo 8 do Decreto 205/2008, do 4 de setembro, polo que se regulan os rexistros de actividades e de bens patrimoniais de altos cargos da Xunta de Galicia, recolle esta obriga e dispón que se poderá consultar na internet no prazo máximo dun mes contado desde a cualificación da declaración de actividades no Rexistro de Actividades de Altos Cargos.
Procede, en consecuencia, dar publicidade ao contido das declaracións de actividades, inscritas no rexistro, dos altos cargos desta Administración cuxo nomeamento foi efectuado en virtude de decreto do Consello da Xunta de Galicia, que xa están cualificadas.
Esta dirección xeral, no uso das competencias que ten atribuídas polo Decreto 307/2009, do 28 de maio, polo que se establece a estrutura orgánica da Consellería de Facenda,
RESOLVE:
Dar publicidade ao contido das declaracións de actividades inscritas no Rexistro de Actividades de Altos Cargos pertencentes aos titulares de postos cuxo nomeamento foi efectuado por decreto do Consello da Xunta de Galicia, e que xa están cualificadas.
O seu contido está dispoñible na internet na páxina web oficial da Xunta de Galicia (www.funcionpublica.xunta.es/).
Este contido actualizarase a medida que se presenten e cualifiquen novas declaracións de actividades formuladas polos titulares dos cargos cuxo nomeamento é efectuado por decreto do Consello da Xunta.
Santiago de Compostela, 28 de decembro de 2009.
José María Barreiro Díaz
Director xeral da Función Pública
ORDE do 14 de xullo de 2009 pola que se prorroga a intervención administrativa da Confraría de Pescadores de Sada.
CONSELLERÍA DO MAR — III. OUTRAS DISPOSICIÓNS — 03/08/2009

Mediante o Decreto 2/2009, do 8 de xaneiro (DOG nº 7, do 12 de xaneiro) foi acordada, por un período de seis meses, a intervención administrativa da Confraría de Pescadores de Sada ao abeiro do disposto polo artigo 64 do Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións.
O seu artigo 4 dispón que se rematado o prazo de seis meses non estivese restablecida a situación económica da confraría, este poderá ser prorrogado por un período de igual duración, mediante orde da Consellería de Pesca e Asuntos Marítimos, logo de informe motivado do interventor.
O informe do interventor, do 1 de xullo de 2009, reflicte unha situación económico-financeira de insolvencia patrimonial. Refire, nas súas conclusións, que a confraría se atopa nunha situación de insolvencia económica e financeira ao carecer de liquidez para facer fronte ás débedas vencidas e non xerar os recursos necesarios para cubrir os gastos fixos de explotación, sen que se dean, por tanto, as condicións necesarias para que a confraría realice a súa actividade económica con normalidade. Do citado informe conclúese que non se dan as condicións para finalizar o proceso de intervención administrativa da confraría. O propio interventor solicita expresamente a súa prórroga.
Polo tanto, no uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.-Prorrogar por un período de seis meses a intervención administrativa da Confraría de Pescadores de Sada decretada o día 8 de xaneiro de 2009.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de xullo de 2009.
Rosa M. Quintana Carballo
Conselleira do Mar